ચાલો, માની લીધું કે જ્યોતિષીઓ તો દુકાન ખોલીને બેઠા છે અને સાચી-ખોટી ભવિષ્યવાણી કરીને જ એમનો બિઝનેસ ચાલે, પણ એ દુકાને જવું કે નહીં એ તો સામેવાળાની મરજી પર આધાર રાખે છે ને? પંડિતજી કંઈ કોઈને કોલર ઝાલીને પોતાની દુકાનમાં ખેંચી નથી લાવતા, પરંતુ જેમ હવામાન વિભાગ પોતાની ફરજ સમજીને વરસાદ, ઠંડી, ગરમીની આગાહી કર્યા કરે છે તેમ અમુક જ્યોતિષીઓને કોઈ કંઈ પૂછે નહીં તોયે ઈશ્વરે આપેલી ડ્યૂટી સમજીને એ સમાજસેવકો વિચિત્ર આગાહીઓ કર્યા કરે છે અને લોકો અક્કલ વાપર્યા વિના બ્રહ્મવાક્ય માનીને અનુસર્યા કરે છે. દાખલા તરીકે રક્ષાબંધનના દિવસે ભાઈને કયા સમયે રાખડી બાંધવી?